ต่างชาติแห่ทิ้งหุ้น-ตราสารหนี้รวม1.3หมื่นล้าน
ต่างชาติแห่ทิ้งหุ้นตราสารหนี้กดดัชนีดิ่ง 17 จุด รับ กนง.ลดดอกเบี้ย 0.25% เปิดโผหุ้นได้เสียดอกเบี้ยถูก
30 พ.ค. 2556

ต่างชาติแห่ทิ้งหุ้นตราสารหนี้กดดัชนีดิ่ง 17 จุด รับ กนง.ลดดอกเบี้ย 0.25% เปิดโผหุ้นได้เสียดอกเบี้ยถูก
ตลาดหุ้นไทยพลิกกลับข้างจากภาคเช้าปิดบวก 3.44 จุด แต่ทันทีที่เปิดภาคบ่ายก็มีแรงขายหุ้นออกมาอย่างรุนแรง เมื่อคณะกรรมการนโยบายการเงิน (กนง.) ธนาคารแห่งประเทศไทย (ธปท.) มีมติปรับลดอัตราดอกเบี้ยนโยบายลง 0.25% เหลือ 2.50% จนกดให้ดันชีลงไปต่ำสุดที่ 1,599.92 จุด หรือลดลง 19.65 จุด ก่อนพยายามตีตื้นขึ้นมา แต่ไปไม่ไหวปิดตลาดที่ 1,601.61 จุด ลดลง 17.96 จุด หรือ 1.11% มูลค่าการซื้อขายทั้งสิ้น 61,256.61 ล้านบาท
ทางด้านนักลงทุนต่างชาติยังขายหุ้นไทยหนักอีก 4,544.90 ล้านบาท ทำให้ทั้งเดือน พ.ค.จนถึงวันที่ 29 พ.ค. ต่างชาตมียอดขายสุทธิ 1,662.87 ล้านบาท นอกจากนี้ นักลงทุนก็ขายตราสารหนี้ไทยมากถึง 8,600 ล้านบาท รวมขายสองตลาดทั้งสิ้น 13,144 ล้านบาท
นายเทิดศักดิ์ ทวีธีรธรรม ผู้อำนวยการอาวุโส บริษัทหลักทรัพย์เอเซีย พลัส (ASP) เปิดเผยว่า ดัชนีหุ้นปรับตัวลดลงหลังข่าวลดดอกเบี้ยเกิดขึ้นจริงและผิดหวังเล็กๆ จากก่อนหน้าที่บางส่วนคาดว่า กนง.อาจจะปรับลดถึง 0.5% เมื่อประกาศออกมา 0.25% จึงเทขายออกมา ประกอบกับในช่วงบ่ายตลาดหุ้นฮ่องกงและยุโรปปรับตัวลดลงกว่า 1% จึงเป็นปัจจัยกดดันตลาดหุ้นด้วย
“หุ้นไทยขึ้นแรงก่อนเมื่อข่าวเกิดขึ้นจริง ก็มีแรงขายออกมาส่วนแนวรับถัดไปน่าจะอยู่ที่ 1,580 จุด แนวต้านที่ 1,617 จุด”
นายพิชัย เลิศสุงพศ์กิจ ผู้ช่วยกรรมการผู้จัดการ บล.ธนชาต กล่าวว่า หุ้นลงแรงตามต่างประเทศ ประกอบกับก่อนหน้าหุ้นขึ้นมาแรงจึงเทขายหุ้นกันออกมา และส่วนหนึ่งมาจากการขายหุ้นธนาคารพาณิชย์ หลังมองว่าดอกเบี้ยที่ปรับตัวลดลงจะส่งผลกำไรจากส่วนต่างดอกเบี้ยจะแคบลง ซึ่งน่าจะเป็นความกังวลช่วงสั้นๆ เท่านั้น
“ดอกเบี้ยลด 0.25% มองว่าระยะยาวจะเป็นผลดีต่อการขยายสินเชื่อ คุณภาพสินทรัพย์ของธนาคารและเศรษฐกิจประเทศ” นายพิชัย กล่าว
อย่างไรก็ตาม หากดัชนีลดลงมาก็จะมีนักลงทุนคอยรับตลอด เช่น กองทุนทริกเกอร์ฟันด์ที่พร้อมจะซื้อที่ระดับ 1,580 จุด 
ด้านฝ่ายวิจัย บล.เอเซีย พลัส วิเคราะห์ ประเมินผลได้เสียต่อการปรับลดดอกเบี้ย 0.25% น่าจะมีผลต่อธนาคารพาณิชย์ในระดับที่จำกัด โดยทุกๆ 0.25% ที่ดอกเบี้ยเงินกู้ฝากลดลง จะส่งผลกระทบต่อกำไรสุทธิปี 2556 ของกลุ่มฯ ให้ลดลงราว 1.7% เหลือ 2.09 แสนล้านบาท ซึ่งจะส่งผลบวกกับกลุ่มเช่าซื้อรถยนต์และค้าปลีก